Vindstødene har nået stærk storm flere steder.

Det kraftige blæsevejr, der dominerer vejret over Danmark søndag, giver os nu de højeste vindhastigheder i ni måneder. På forsiden af et meget stort stormlavtryk nord for De Britiske Øer, er det blæst kraftigt op fra syd og sydvest over store dele af Nordvesteuropa. Det har vi i den grad også fået at mærke her i Danmark, hvor middelvinden indtil klokken 11 har nået stormende kuling tre steder i Danmark. Den højeste middelvind overhovedet målt i søndagsdøgnet, er registreret ved Røsnæs på Vestsjælland, hvor DMI's vejrstation har målt 24,0 meter per sekund. Søndagens kraftige blæsevejr er det kraftigste, der har ramt Danmark siden 29. marts, hvor vi senest oplevede regulær storm i Danmark, mens det er de højeste vindstød siden 2. april, hvor vi blev ramt af det kraftigste april-blæsevejr i 23 år. Giver problemer i trafikken - og fortsætter det meste af dagen Den kraftige blæst kulminerer i formiddagstimerne, inden vinden kun langsomt aftager i eftermiddag. Dagen igennem kan der dog komme vindstød af stormstyrke ved kyststationerne, og først i nat er vinden i en større del af landet aftaget betragteligt. Da vinden blæser fra syd, kommer vinden på tværs ved flere af de store broer, hvilket har medført, at kørsel med vindfølsomme køretøjer frarådes ved både Storebælts-, Lillebælts- og Øresundsbroen. Derudover er flere færgeafgange aflyst på grund af kraftig blæst og store bølger.